Twee in hof na branddoodTwee mans wat daarvan beskuldig word dat hulle ŉ man vermoor het deur hom aan die brand te steek het Vrydag in die Mbibane-landdroshof in Mpumalanga verskyn. Kol. Leonard Hlathi, woordvoerder van die polisie, sê die saak is tot 7 Januarie uitgestel wanneer Johnny Komane (26) en Solomon Mbatha (24) om borg sal aansoek doen. Die twee mans is Woensdag in hegtenis geneem nadat hulle glo op 15 Desember die moord gepleeg het. Hlathi sê die twee verdagtes het glo na die slagoffer se huis gegaan om vir hom te sê hul weet van iemand by wie hy ŉ ruit vir sy VW Golf kan koop. Die slagoffer het toe glo saam hulle gery waarna hulle hom gedwing het om in ŉ veld by die Mdala-natuurreservaat in Vaalbank te ry. Hulle het hom glo met kabelbinders vasgebind, aangerand en met ŉ mes in die nek gesteek. “Hulle het oorleikabels gebruik om ŉ vuur te maak en die motor en slagoffer onherkenbaar te verkool.” Die slagoffer is nog nie geïdentifiseer nie. Hlathi sê Mbatha het voor ŉ landdros ŉ verklaring afgelê en Komane as sy medepligtige impliseer.